Need on linnad, kus me võime jälgida käimasolevaid protsesse, kuid taolise arengu teooriad on veel tundmatud - võib-olla on kogu linna mõiste muutumas. Kagu-Aasia linnu ei ole enam võimalik tavapäraselt planeerida.  Isegi analüüs on pigem  segu kiirelt muutuvast statistilisest infost ja kohapealsest kogemusest. Protsessidel, mis käivad mõeldamatu kiirusega, ei ole selgelt ette kavatsetud põhjuseid ega tagajärgi, veel vähem selgelt tuvastatavat legaalset organiseerivat struktuuri.  Olukorras, kus niigi kiirelt toimuva ehitusprotsessi vältel jõuab pilvelõhkuja eeldatav funktsioon enne valmimist muutuda mitmeid kordi, näib juba ehitamine iseenesest küllaldaselt mõtestatud tegevus olevat. Mõte Hong Kongist väljuvast kiirteest või idee  sillast üle delta on juba piisavad põhjused tegevuse alustamiseks, küll aeg näitab, kuhu tee välja peab jõudma või sild täpselt maabuma.